Matikainen: üks valusamaid kaotuseid minu karjääris (0)
Eesti naiste koondise peatreener Jarmo Matikainen oli pärast 1:2 kaotust Kosovole väga löödud, nimetades seda üheks oma treenerikarjääri raskeimaks.
Eestlannad alustasid hästi ja asusid ka juhtima, kuid poolaja lõpus viigistasid külalised kauglöögist ja teisel poolajal sündis Kosovo võiduvärav otse nurgalöögist.
"Ilmselt üks valusamaid kaotuseid minu treenerikarjääris, sest mingil juhul ei tohiks me täna väljakult ära minna tühjade kätega, aga fakt on see, et meil pole süüdistada kedagi peale meie endi," rääkis soomlasest juhendaja Soccernet.ee otseülekandes.
"Kui me selliseid väravaid sisse laseme, siis on väga raske mänge võita. Praktiliselt saidki nad palli kaks korda meie värava suunas. Individuaalsed otsused ja vead. Ma ei tea, kui palju see on seotud distsipliini või enesekindlusega, aga sellist meelelaadi peab muutma - me ei saa selliseid väravaid sisse lasta."
Positiivse poole pealt sai Eesti koondis kirja valiksarja esimese värava. "Peame vaatama ka edusamme. Meil oli väga hea mäng Türgis ja täna mängisime me esimesed 35 minutit väga hästi. Ent samas on see meie jaoks siiski veel üks raske õppetund."
Täispikk intervjuu (alates) 2:00:40: